Onwettige grondgrypers beset elite- Rondebosch-gholfbaan in Kaapstad – hulle dring aan dat openbare grond vir bekostigbare behuising herverdeel moet word | DieKaap.com
Reclaim the City het die Rondebosch-gholfbaan Donderdag beset weens die Kaapstad-metro se “mislukte poging om openbare grond vir bekostigbare behuising te herverdeel”.
Die elite- Rondebosch-gholfbaan in Kaapstad, wat volgens berigte vir R1 000 by die Kaapstadse metroraad gehuur word, is op Menseregtedag deur besetters oorgeneem.
Die organisasie Reclaim the City se lede het die gholfbaan beset om protes aan te teken teenoor die Kaapstadse metroraad se “mislukte pogings om openbare grond vir bekostigbare behuising te herverdeel,” lui ’n verklaring van Reclaim the City.
Grond moet vir mense wees, nie vir wins nie, lui een van die betogers se plakkate by die protesaksie.
Volgens dié organisasie is die Rondebosch-gholfbaan so groot soos 45 sokkervelde en daar kan duisende huisgesinne gehuisves word. Pleks daarvan huur die klub dit vir R1 000 per jaar. Lidmaatskap aan die gholfklub kos R15 750 per jaar.
“Die nasionale regering het daarin misluk om grond te herverdeel, die provinsiale regering het daarin misluk om grond te herverdeel en die Kaapstadse metroraad het daarin misluk om grond te herverdeel. Daar is leë velde, gholfbane, rolbalbane en parkeerterreine in goed geleë gebiede,” sê Reclaim the City.
Die organisasie wil hê dat Ian Neilson, onderburgemeester van Kaapstad (wat volgens Reclaim the City die ware mag is wat in beheer is van die metroraad se geldsake en grond), na die gholfbaan moet gaan en antwoord gee met redes waarom die metroraad nie daarin slaag om sy verpligtinge na te kom nie.
Lede van die organisasie Reclaim the City in protes op die Rondebosch-gholfbaan.Foto: Jaco Marais
Reclaim the City wil hê dat die metroraad hom daartoe moet verbind om die verhuring van die Rondebosch-gholfbaan en ander goed geleë openbare grond te beëindig.
Die organisasie eis dat dié grond moet herverdeel word vir behuising aan arm en werkersklasmense.
Reclaim the City sê indien die metroraad dit nie wil doen nie, moet die provinsiale of nasionale regering die grond onteien.
Kaapse metro kan oor ses jaar weens verstedeliking byna 500 000 nuwe inwoners bykry – Nuwe trend kan verdere armoede, werkloosheid, oorbevolking en spanning veroorsaak »